CELEX: 32012D0671
Language: mt
Date: 2012-10-23 00:00:00
Title: 2012/671/UE: Deċiżjoni tal-Qorti tal-Ġustizzja tat- 23 ta’ Ottubru 2012 dwar il-funzjonijiet ġudizzjarji tal-Viċi President tal-Qorti tal-Ġustizzja

30.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 300/47
            
         DEĊIŻJONI TAL-QORTI TAL-ĠUSTIZZJA
   tat-23 ta’ Ottubru 2012
   dwar il-funzjonijiet ġudizzjarji tal-Viċi President tal-Qorti tal-Ġustizzja
   (2012/671/UE)
   IL-QORTI TAL-ĠUSTIZZJA
   Wara li kkunsidrat it-Trattat dwar l-Unjoni Ewropea u, b’mod partikolari, l-Artikoli 278, 279, 280 u r-raba’ paragrafu tal-Artikolu 299 tiegħu,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika u, b’mod partikolari, it-tielet u r-raba’ paragrafi tal-Artikolu 81, l-Artikolu 157 u t-tielet paragrafu tal-Artikolu 164 tiegħu,
   Wara li kkunsidrat il-Protokoll dwar l-Istatut tal-Qorti tal-Ġustizzja tal-Unjoni Ewropea u, b’mod partikolari, l-Artikoli 9a, 39 u 57 tiegħu,
   Wara li kkunsidrat ir-Regoli tal-Proċedura tal-Qorti tal-Ġustizzja, tal-25 ta’ Settembru 2012, u, b’mod partikolari, l-Artikoli 10(3), 13 u 160 sa 166 tagħhom,
   Billi:
   
               (1)
            
            
               Skont it-tieni paragrafu tal-Artikolu 39 tal-Protokoll dwar l-Istatut tal-Qorti tal-Ġustizzja tal-Unjoni Ewropea, is-setgħat imsemmija fl-ewwel paragrafu ta’ din id-dispożizzjoni jistgħu, skont il-kundizzjonijiet stabbiliti fir-Regoli tal-Proċedura, jiġu eżerċitati mill-Viċi President tal-Qorti tal-Ġustizzja.
            
         
               (2)
            
            
               Skont l-Artikolu 10(3) tar-Regoli tal-Proċedura tagħha, il-Qorti tal-Ġustizzja għandha, permezz ta’ deċiżjoni, tippreċiża l-kundizzjonijiet li fihom il-Viċi President jissostitwixxi lill-President tal-Qorti tal-Ġustizzja fl-eżerċizzju tal-funzjonijiet ġudizzjarji tiegħu.
            
         
               (3)
            
            
               Ir-Regoli tal-Proċedura tal-Qorti tal-Ġustizzja, tal-25 ta’ Settembru 2012, ser jidħlu fis-seħħ fl-1 ta’ Novembru 2012.
            
         
               (4)
            
            
               Id-deċiżjoni dwar il-kundizzjonijiet li fihom il-Viċi President jissostitwixxi lill-President tal-Qorti tal-Ġustizzja fl-eżerċizzju tal-funzjonijiet ġudizzjarji tiegħu għandha tidħol fis-seħħ fl-istess jum.
            
         TIDDEĊIEDI:
   Artikolu 1
   Il-Viċi President tal-Qorti tal-Ġustizzja jissostitwixxi lill-President tal-Qorti tal-Ġustizzja fl-eżerċizzju tal-funzjonijiet ġudizzjarji previsti fl-ewwel paragrafu tal-Artikolu 39 u fl-ewwel u fit-tieni paragrafi tal-Artikolu 57 tal-Protokoll dwar l-Istatut tal-Qorti tal-Ġustizzja tal-Unjoni Ewropea, kif ukoll fl-Artikoli 160 sa 166 tar-Regoli tal-Proċedura tal-Qorti tal-Ġustizzja.
   Fil-każ ta’ impediment tal-Viċi President, il-funzjonijiet imsemmija fil-paragrafu preċedenti għandhom jiġu eżerċitati minn wieħed mill-Presidenti ta’ awla b’ħames Imħallfin jew, jekk dan ma jkunx possibbli, minn wieħed mill-Presidenti ta’ awla bi tliet Imħallfin jew, jekk dan ma jkunx possibbli, minn wieħed mill-Imħallfin l-oħra, skont l-ordni stabbilit fl-Artikolu 7 tar-Regoli tal-Proċedura.
   Artikolu 2
   Din id-Deċiżjoni għandha tidħol fis-seħħ fl-1 ta’ Novembru 2012.
   Article 3
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
   
      Magħmul fil-Lussemburgu, it-23 ta’ Ottubru 2012.
      
         
            Ir-Reġistratur
         
         A. CALOT ESCOBAR
         
            Il-President
         
         V. SKOURIS